Diari Oficial de la Generalitat Valenciana


Sumari del DOGV 7526, del 15-05-2015 (2015/4446)

RESOLUCIÓ de 4 de maig de 2015, del director general de Recursos Humans de la Sanitat, per la qual s'oferix la integració en el règim estatutari a determinat personal funcionari adscrit a la Conselleria de Sanitat pel Decret 235/2007.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7526

Data del DOGV
:   15-05-2015

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2015/4446


Data del document
:   04-05-2015

Organisme emissor
:   Conselleria de Sanitat

Tipus de document
:   Resolució

Descriptors 

:   * concurs administratiu

RESOLUCIÓ de 4 de maig de 2015, del director general de Recursos Humans de la Sanitat, per la qual s'oferix la integració en el règim estatutari a determinat personal funcionari adscrit a la Conselleria de Sanitat pel Decret 235/2007. [2015/4446]  
La Llei 55/2003, de 16 de desembre, de l'Estatut Marc del personal estatutari dels servicis de salut té prevista en la disposició addicional quinta la possibilitat d'establir procediments per a la integració directa, amb caràcter voluntari, en la condició de personal estatutari, en la categoria i titulació equivalents dels que presten servicis en els centres, institucions o servicis de salut amb la relació jurídica de funcionari de carrera o en virtut de contracte laboral fix.  
  
Pel Decret 235/2007, de 14 de desembre, del Consell, s'atribuïx a la Conselleria de Sanitat la gestió del personal i dels llocs de treball amb requisit de llicenciat i diplomat sanitari. D'esta manera els llocs de treball del seu annex I quedaven adscrits a la Conselleria de Sanitat, i els del annex II, a la hui extingida Agència Valenciana de Salut.  
  
Actualment, determinat personal funcionari que figurava en l'annex I del Decret 235/2007, a pesar de la seua adscripció orgànica a les direccions territorials de la Conselleria de Sanitat, funcionalment presta els seus servicis en departaments de salut, realitzant funcions pròpies del personal estatutari.  
Esta situació s'ha vist reflectida en la Resolució de 14 de novembre de 2014, del conseller de Sanitat, per la qual s'aproven les relacions de llocs de treball (RLT), de naturalesa funcionarial, la gestió de les quals està atribuïda a la Conselleria de Sanitat, i s'adapten a la Llei 10/2010, de 9 de juliol, de la Generalitat, d'organització i gestió de la funció pública valenciana (DOCV 26.11.2014) i la seua correcció d'errades (DOCV 19.12.2014), de manera que estos llocs de treball que tenen atribuïdes funcions pròpies del personal estatutari, han sigut declarats en situació amortitzable (AM o NC), d'acord amb el que establix la disposició addicional quarta de la Llei 10/2010, de Funció Pública Valenciana, per no haver-se'ls atribuït les funcions pròpies del lloc de treball.  
  
Al ser necessari homogeneïtzar les relacions d'ocupació del personal dels departaments de salut, i als efectes de regularitzar la situació d'este personal funcionari, tenint en compte que està en possessió de la titulació corresponent i es troba efectivament exercint funcions pròpies de personal estatutari, per mitjà de la present se'ls oferix la integració en el règim estatutari.  
Per tot això, esta Direcció General de Recursos Humans de la Sanitat després de la seua negociació en la Mesa Sectorial de Sanitat, dicta la resolució següent:  
  
Primer. Àmbit d'aplicació  
El personal funcionari de carrera, adscrit a la Conselleria de Sanitat per Decret 235/2007, de 14 de desembre, el lloc de treball del qual figure en l'annex I de l'esmentat decret (llocs de la Conselleria de Sanitat), i a més estiga declarat AM o NC en la Resolució de 14 de novembre de 2014, del conseller de Sanitat, per la qual s'aproven les relacions de llocs de treball, de naturalesa funcionarial, la gestió de les quals està atribuïda a la Conselleria de Sanitat, podrà optar a la integració voluntària en la categoria bàsica estatutària corresponent, d'acord amb la taula d'homologacions de l'annex I i s'integrarà com a personal estatutari fix, quan concórreguen els requisits següents:  
1. Estar en possessió de la titulació que s'exigisca per a l'accés a la categoria estatutària corresponent.  
2. Estar funcionalment prestant servicis en un departament de salut, exercint funcions pròpies del personal estatutari, en la data de publicació de la present resolució.  
El personal el lloc de treball del qual com a funcionari no siga homologable, d'acord amb l'esmentada taula d'homologacions, no podrà optar a la present integració.  
El personal que resulte integrat adquirirà una plaça en la categoria estatutària que s'integre, en el centre assistencial en què estiga funcionalment prestant els seus servicis.  
Segon. Procediment d'integració  
2.1. Les sol·licituds individuals d'integració es formularan conforme al corresponent model oficial que s'inclou com a annex II, en el termini de 15 dies hàbils, a partir de l'endemà de la publicació en el Diari Oficial de la Comunitat Valenciana de la present resolució.  
Les sol·licituds es presentaran dirigides al director general de Recursos Humans de la Sanitat, carrer de Misser Mascó 31, 46190 València, per mitjà de qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El personal que realitze l'opció d'integració haurà d'adjuntar a la instància la documentació següent:  
- Còpia compulsada del nomenament de personal funcionari de carrera.  
- Còpia compulsada de la titulació acadèmica (i especialitat si és el cas) que s'exigisca per a l'accés a la categoria estatutària corresponent.  
El personal que sol·licite la integració en la categoria de facultatiu especialista de departament i metge de planificació familiar podrà optar al règim de dedicació i conseqüent complement específic B o C d'acord amb la normativa vigent.  
Prèviament a dictar la resolució d'integració, l'administració Demanarà d'ofici certificat de la direcció territorial de sanitat de què depenga orgànicament la persona interessada, així com certificat del departament de salut on la dita persona estiga adscrita funcionalment, en els quals s'haurà d'acreditar que efectivament la persona interessada presta els seus servicis en un departament de salut realitzant funcions pròpies de personal estatutari, i esta certificació serà requisit indispensable per a procedir a la present integració.  
2.2. No podran dictar-se resolucions d'integració derivades de la present resolució, fins a l'aprovació del corresponent expedient de modificació de plantilla, pel qual es reconvertisquen els llocs a la denominació i centre corresponent en què estiguen exercint els seus servicis.  
  
  
Tercer. Règim econòmic i jurídic  
El règim econòmic i jurídic del personal que resulte integrat serà el corresponent a la Llei 55/2003, de 16 de desembre, de l'Estatut Marc del personal estatutari dels servicis de salut i la resta de normativa de desplegament.  
  
Quart. Règim retributiu  
El personal que s'integre en el règim estatutari percebrà les retribucions que li corresponguen segons la categoria homologada i d'acord amb les taules retributives aplicables al personal al servici de les institucions sanitàries de la Conselleria de Sanitat.  
Contra esta resolució, que esgota la via administrativa, es podrà interposar, potestativament, recurs de reposició davant de l'òrgan que la dicta en el termini d'un mes comptador des de l'endemà de la publicació d'esta resolució, o bé recurs contenciós administratiu davant del jutjat contenciós administratiu en el termini de dos mesos comptats des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
València, 4 de maig de 2015.- El director general de Recursos Humans de la Sanitat: Javier Lázaro Lorente.  
  
  
ANNEX I  
Taula d'homologacions  
  
Funcionari Estatutari  
Metge d'Orientació Familiar Metge Centre de Planificació Familiar  
Psicòleg Diagnòstic. i Orientació. Terapèutica FED Psicologia Clínica  
Tècnic Mitjà Orientació Familiar Infermer/a  
Tècnic Mitjà Diagnòstic i Orientació Terapèutica Infermer/a